sagorsarker/bangla-wikipedia huggingface dataset:
তাকোয়াকি

তাকোয়াকি (たこ焼き বা 蛸焼) হল একটি গোল আকারের জাপানি খাবার যা গমের আটা দিয়ে তৈরি পিটালি বা ব্যাটারকে এক বিশেষ ছাঁচে তৈরি প্যানে ঢেলে রান্না করা হয়। এর ভেতরে সাধারণত মাংসের কিমা বা আয়তাকার টুকরো করে কাটা অক্টোপাস (টাকো), জাপানি টেম্পুরা খাবারের অংশবিশেষ, আচারযুক্ত আদা (বেনি শোগা) এবং সবুজ পেঁয়াজ (নেগি) ইত্যাদি খাদ্য উপাদান দিয়ে তৈরি পুর দিয়ে ভরাট করা হয়। ব্যাটারকে বলের আকারে ভাজা হয় এবং তাকোয়াকি সস নামে পরিচিত এক বিশেষ সস্ এবং মেয়োনিজ মাখানো হয়। তারপরে এর উপর সবুজ লেভার (আওনোরি) এবং শুকনো বোনিটো (কাতসুওবুশি) ইত্যাদি স্থানীয় উৎপাদিত খাদ্য উপাদান ছড়িয়ে সজ্জিত করা হয় এবং পরিবেশন করা হয়।
"ইয়াকি" শব্দটির উৎপত্তি হয়েছে জাপানি ইয়াকু শব্দ থেকে। ইয়াকু জাপানি রন্ধনপ্রণালীর একটি পদ্ধতি যার অর্থ গ্রিল করা বা "ঝাঁঝরিতে ভাজা করা"। জাপানি রন্ধনশৈলীর কিছু সুপরিচিত খাবারের নাম যেমন "ওকোনোমিয়াকি" এবং "ইকায়াকি" (অন্যান্য বিখ্যাত ওসাকান খাবার) এই সমস্ত খাবার ইয়াকু পদ্ধতিতে প্রস্তুত করা হয়। সাধারণত এটি একটি জলখাবার হিসাবে খাওয়া হয়। তবে কিছু এলাকায় এটি ভাতের সাথে পার্শ্ব খাবার হিসাবে পরিবেশন করা হয়।
তাকোয়াকি প্রথম ওসাকায় জনপ্রিয় হয়েছিল। সেখানে "তোমেকিচি এন্ডো" নামক একজন রাস্তার খাবার বিক্রেতা ১৯৩৫ সালে এর আবিষ্কার করেছিল। তাকোয়াকি খাবারের রন্ধন প্রনালী থেকে প্রেরিত হয়ে আরেকটি জনপ্রিয় খাবার প্রস্তুত হয়েছে যার নাম "আকাশিয়াকি"। আকাশিয়াকি হল "আকাশি" শহরের ডিম গোলা এবং অক্টোপাস দিয়ে তৈরি একটি ছোট আকারের গোলাকার স্থানীয় খাবার। তাকোয়াকি প্রাথমিকভাবে কানসাই অঞ্চলে জনপ্রিয় ছিল এবং পরে কান্তো অঞ্চল এবং জাপানের অন্যান্য অঞ্চলে এর প্রসার হয়। ওসাকায় স্থানীয় "ইয়াটাই" বা রাস্তার ধারের অস্থায়ী খাবার দোকানের জনপ্রিয় খাবার এই তাকোয়াকি। বিশেষ করে "কানসাই" অঞ্চলে অনেকগুলি সুপ্রতিষ্ঠিত রেস্তোরাঁয় তাকোয়াকি খাবার হিসাবে পরিবেশন করা হয়। তাকোয়াকি এখন বাণিজ্যিকভাবেও বিক্রি হয়। যেমন সুপারমার্কেট এবং স্থানীয় কিছু বিশেষ দোকানেও তাকোয়াকি পাওয়া যায়।
প্রতিবেশি তাইওয়ানে জাপানি সংস্কৃতির ঐতিহাসিক প্রভাবের কারণে তাইওয়ানিজ রন্ধনপ্রণালীতেও এটি খুবই জনপ্রিয়।
ওসাকার "আইজুয়া" ছিল প্রাচীনতম পরিচিত তাকোয়াকির দোকান। তাকোয়াকির আবিস্কারক "তোমেকিচি এন্ডো" দ্বারা প্রতিষ্ঠিত এই দোকান ১৯৩০ সাল থেকে জনপ্রিয়ভাবে চলে আসছে। তাকোয়াকিতে গরুর মাংস এবং কনজ্যাক ব্যবহার হত, কিন্তু পরে এন্ডো এতে স্থানীয় ঐতিহ্যবাহী অক্টোপাস ব্যবহার করে যা ব্যাটারে স্বাদ যোগ করে। তাকোয়াকিকে ওরচেস্টারশায়ার সসের মতো ব্রাউন সস দিয়ে খাওয়া হয়। সাম্প্রতিক বছরগুলিতে তাকোয়াকি বিভিন্ন টপিংস (খাবার পরিবেশনের সময় তার উপর বিভিন্ন সালাদ জাতীয় উপাদান দিয়ে সজ্জিত করার রীতি) এবং পুর (যেমন পনির বা বেকন ) সহযোগে খাওয়া হয়। "অক্টোপাস বল" নামে পরিচিত এই নতুত খাবারটি দ্রুত জাপান জুড়ে জনপ্রিয় হয়ে ওঠে।
তাকোয়াকি প্যান বা তাকোয়াকি নাবে একটি সাধারণত অর্ধগোলাকার ছাঁচ সহ ঢালাই লোহার তৈরি একটি গ্রিল করার প্যান যা ঐতিহ্যবাহী "ইয়র্কশায়ার পুডিং ট্রে" -এর মতো দেখতে। ভারী লোহা দিয়ে তৈরি হওয়ার কারণে তাকোয়াকি প্যানের সমস্ত অংশ সমানভাবে উত্তপ্ত হয়। এই তাকোয়াকি প্যান সমান ব্যাসার্ধের গোলাকার অংশে বিভক্ত থাকে যার মধ্যে তাকোয়াকির জন্য প্রস্তুত ব্যাটার থেকে ছোট ছোট অংশ ঢালা হয় ও তাকোয়াকি রান্না করা হয়। বাণিজ্যিক গ্যাস-জ্বালানিযুক্ত তাকোয়াকি কুকার জাপানে পাওয়া যায়। রাস্তার খাবার বিক্রেতারা এই তাকোয়াকি কুকার ব্যবহার করে। বাড়িতে তাকোয়াকি রান্নার জন্য একটি বিদ্যুতচালিত কুকার ব্যাবহার হয় যাতে রান্নার সুবিধার্থে নন-স্টিক আবরণ যুক্ত করা হয়।
হিশাম গাজ্জী

হিশাম গাজ্জী () (জন্ম: ১৯২৩) একজন সিরীয় আইনজীবী, প্রাক্তন ডেপ্যুটি মন্ত্রী এবং সংস্কারবাদী ইসলামি চিন্তাবিদ।
গাজ্জী পরিবার দামেস্কে চৌদ্দ শতাব্দী ধরে বসবাস করছেন। পরিবারটির বংশে পণ্ডিত ও বিচারকদের উল্লেখযোগ্য উপস্থিতি আছে। 
১৯২৩ সালে জন্ম লাভ করা গাজ্জী আরব আইন ইনস্টিটিউট (বর্তমানে দামেস্ক বিশ্ববিদ্যালয়ের আইন অনুষদ) হতে স্নাতক লাভ করেন। তিনি অল্প সময় আইন অনুশীলন করে সিরিয়ার অর্থ মন্ত্রণালয়ে (১৯৪৭ - ১৯৮৬) কাজ করেন। এখানে তিনি ক্রমান্বয়ে সরকারি রাজস্ব দপ্তরের পরিচালক, ডেপ্যুটি মন্ত্রী এবং বিশেষ জীবাশ্ম বোর্ডের প্রধান হিসেবে দ্বায়িত্ব পালন করেন। কর্মরত অবস্থায় তিনি সুবিবেচনা, শৃঙ্খলা এবং দুর্নীতি বিরোধী অবস্থানের কারণে সুনাম অর্জন করেন। 
আধুনিক ও ঐতিহ্যবাহী ইসলামের উপর লেখা কিছু বইয়ে, গাজ্জী কুরআনের কিছু আয়াতের প্রথাগত ব্যাখ্যার সমালোচনা করেন। তিনি অনেক হাদিসের গ্রহণযোগ্যতা ও সংগতি নিয়েও সমালোচনা করেন। তিনি আল-ঘাইয়া (কোনো আইন তৈরির পেছনে উদ্দেশ্য ও উপকারিতা অনুসন্ধান), ইলাফ (মানবিক প্রতিষ্ঠান হিসেবে মানুষের মধ্যে পারস্পরিক সৌহার্দ্য ও অংশীদারিত্ব), তাহফুত আল-তুরাথ (ঐতিহ্যবাহী শিক্ষার অসংগতি) এবং আল-ইনসান আল-ধামির (সচেতনতার মাধ্যমে পরিচিত ও অবগত মানুষ) নামক বিষয়সমূহকে পুনরুজ্জীবিত ও পুনঃসংজ্ঞায়িত করেন। এসব বিষয়সমূহ তিনি মতবাদগত ও প্রাতিষ্ঠানিক নির্যাতন, অন্ধ অনুকরণ ও শূন্যবাদের বিরুদ্ধে এবং মানব চিন্তা ও কর্মের স্বাধীনতার পক্ষে ব্যবহার করেন। আইন বিষয়ে তার দক্ষতা ও অর্থনৈতিক বিষয়ে সচেতনতার পাশাপাশি সমাজতন্ত্রী মনোভাব ও পশ্চিমা লেখকদের সম্পর্কে জ্ঞান তার লেখায় একটি অনন্য বৈশিষ্ট্য (এবং উত্তেজনা) এনে দেয়। তিনি ক্রমশ ইসলামি বিষয়াদিতে সীমাবদ্ধ না থেকে বৃহত্তর মানব বৈশিষ্ট্য নিয়ে আলোচনা করতে থাকেন।
লেখকের লেখা কিছু বই নিম্নরুপ।
যোগাযোগ-প্রণালীর ধারণক্ষমতা

তড়িৎ প্রকৌশল, পরিগণক (কম্পিউটার) বিজ্ঞান ও তথ্য তত্ত্ব ক্ষেত্রে যোগাযোগ-প্রণালীর ধারণক্ষমতা বলতে কোনও যোগাযোগ প্রণালীর ভেতর দিয়ে যে হারে নির্ভরযোগ্যভাবে তথ্য প্রেরণ বা স্থানান্তর করা সম্ভব, সে হারের আঁটো ঊর্ধ্ব সীমাকে বোঝায়।
কোলাহলপূর্ণ যোগাযোগ প্রণালী সংকেতলিখন উপপাদ্য অনুযায়ী কোনও প্রদত্ত যোগাযোগ প্রণালীর ধারণক্ষমতা হল যাদৃচ্ছিক ক্ষুদ্র ত্রুটির সম্ভাবনাসহ সর্বোচ্চ তথ্য হার (যার একক হল প্রতি একক সময়ে তথ্য)
১৯৪৮ সালে ক্লড শ্যানন প্রণীত তথ্য তত্ত্বে যোগাযোগ প্রণালীর ধারণক্ষমতার ধারণাটির সংজ্ঞা ও সেটিকে পরিগণনা করার একটি গাণিতিক প্রতিমান (মডেল) প্রদান করা হয়েছে। তত্ত্বটির প্রধান ফলাফলটি অনুযায়ী উপরে সংজ্ঞায়িত যোগাযোগ প্রণালীর ধারণক্ষমতা হল প্রণালীর প্রবিষ্ট ও বহির্গত উপাত্তের মধ্যকার পারস্পরিক তথ্যের সর্বোচ্চ পরিমাণ, যেখানে প্রবিষ্ট বিতরণের সাপেক্ষে সর্বোচ্চকরণ করা হয়।
যোগাযোগ প্রণালীর ধারণাটি আধুনিক তারভিত্তিক ও তারবিহীন যোগাযোগ ব্যবস্থাগুলির বিকাশে কেন্দ্রীয় ভূমিকা রেখেছে। নতুন নতুন ত্রুটি সংশোধন সংকেতলিখন পদ্ধতির আগমনের ফলে তথ্য স্থানান্তরে যোগাযোগ প্রণালীর ধারণক্ষমতাতে প্রতিশ্রুত সীমার খুব কাছাকাছি সাফল্য অর্জন করা সম্ভব হয়েছে।
অপসংকেত (ইলেকট্রন বিজ্ঞান)

ইলেকট্রন বিজ্ঞানে অপসংকেত বলতে কোনও বৈদ্যুতিক সংকেতের ভেতরে অবাঞ্ছিত গোলযোগকে বোঝায়। ইলেকট্রনীয় কলকৌশলগুলি দ্বারা উৎপাদিত অপসংকেতগুলি বহু বিভিন্ন ধরনের হতে পারে, কেননা এগুলি একাধিক ভিন্ন ভিন্ন ক্রিয়ার প্রভাবে ঘটে থাকে। অপসংকেত পদার্থবিজ্ঞানের স্বাভাবিক একটি ধারণা এবং বিশেষত তাপগতিবিজ্ঞানের কেন্দ্রীয় একটি ধারণা। বৈদ্যুতিক রোধবিশিষ্ট যেকোনও পরিবাহী পদার্থ স্বাভাবিকভাবেই তাপীয় অপসংকেত উৎপাদন করবে। কেবলমাত্রা হিমজননের মাধ্যমে তাপীয় অপসংকেত সম্পূর্ণ দূর করা সম্ভব, তবে এর পরেও স্বাভাবিকভাবেই কোয়ান্টামীয় অপসংকেত অবশিষ্ট রয়ে যাবে। ইলেকট্রনীয় অপসংকেত সংকেত প্রক্রিয়াজাতকরণে পর্যবেক্ষণকৃত অপসংকেতের একটি সাধারণ উপাংশ। টেলিযোগাযোগ ব্যবস্থাগুলিতে অপসংকেত হল যোগাযোগ প্রণালীর ভেতরে উপকারী তথ্য সংকেতের মধ্যে কোনও ত্রুটি বা অবাঞ্ছিত দৈব গোলযোগ। এই অপসংকেত হল প্রাকৃতিক বা কদাচিৎ মানবনির্মিত উৎস থেকে আগত অবাঞ্ছিত বা গোলযোগ সৃষ্টিকারী শক্তির যোগফল। তবে অপসংকেতকে সাধারণত বিঘ্নতা থেকে পৃথক গণ্য করা হয়। বিঘ্নতা হল আড়কথন (ক্রসটক), ইচ্ছাকৃত বেতারসংকেত প্রেরণে বাধাসৃষ্টি (রেডিও জ্যামিং) কিংবা নির্দিষ্ট সম্প্রচারযন্ত্র থেকে আগত অন্য কোনও অবাঞ্ছিত তড়িৎচুম্বকীয় বিঘ্নতা। তাই সংকেত-অপসংকেত অনুপাত ছাড়াও সংকেত-বিঘ্নতা অনুপাত এবং সংকেত বনাম অপসংকেত ও বিঘ্নতা অনুপাত নামক রাশিগুলির ব্যবহার বিদ্যমান। অধিকন্তু অপসংকেত ও বিকৃতির মধ্যেও পার্থক্য করা হয়। বিকৃতি হল যোগাযোগ যন্ত্রপাতির দ্বারা সংকেতের তরঙ্গরূপের অবাঞ্ছিত প্রণালীবদ্ধ পরিবর্তন সাধন। এ কারণে সংকেত বনাম অপসংকেত ও বিকৃতি অনুপাত এবং সম্পূর্ণ সমমেল বিকৃতি ও অপসংকেত রাশিগুলির ব্যবহার বিদ্যমান। যদিও অপসংকেত সাধারণত অবাঞ্ছিত হয়ে থাকে, তথাপিও এটি কিছু কিছু প্রযুক্তিতে উপকারী ভূমিকা পালন করতে পারে, যেমন দৈব সংখ্যা উৎপাদন এবং ঐচ্ছিক অপসংকেত (ডিদার) প্রযুক্তি।
দোংচিমি

দোংচিমি হল এক ধরনের কিমচি যা কোরিয়ান রন্ধনপ্রণালীর অন্তর্গত। কোরিয়ান মূলা, নাপা বাঁধাকপি, পেয়াজকলি, সবুজ আচার মরিচ, আদা, কোরিয়ান নাশপাতি এবং জলযুক্ত ব্রাইনের সমন্বয়ে এই দোংচিমি তৈরি করা হয়। দং কথার আক্ষরিক অর্থ হল শীত এবং "চিমি" হল কিমচির একটি প্রাচীন পরিভাষা। এর থেকে বোঝা যায় যে এই কিমচি ঐতিহ্যগতভাবে শীতের মরসুমে খাওয়া হয়। 
দোংচিমি অন্যান্য জাতের কিমচির মতোই গাঁজন পদ্ধতিতে তৈরি করা হয়, তবে এই কিমচি তৈরি হতে অপেক্ষাকৃত কম সময় লাগে (২-৩ দিন)। বছরের যেকোনো সময় এটি তৈরি করা গেলেও সাধারণত "গিমজং" মরসুমে (শীত ঋতু) দোংচিমি তৈরি করার রীতি আছে। উত্তর কোরিয়ার হামগিয়ং-ডো এবং পিয়ংগান-ডো অঞ্চল নিয়ে গঠিত স্থান সমূহ তাদের দোংচিমির জন্য বিশেষভাবে বিখ্যাত। 
জলীয় দোংচিমি "দোংচিমি গুকসু" ("দোংচিমি" দিয়ে তৈরি ঠান্ডা নুডল স্যুপ) এবং "নাংমিওন"(স্থানীয় খাবার) তৈরির জন্য স্যুপ হিসাবে ব্যবহৃত হয়। এর সমৃদ্ধ স্বাদের জন্য এটি "তেওক" বা ভাপা মিষ্টি আলুর সাথে পরিবেশন করা হয়।
দোংচিমির সবচেয়ে গুরুত্বপূর্ণ উপাদান হল মূলা। এতে সবুজ বা লাল লংকা যোগ করা যেতে পারে কিন্তু তার সবসময় প্রয়োজন হয় না। সরিষা গাছের পাতা, রসুন, আদা ইত্যাদি অন্যান্য লবণাক্ত উপাদান সংযোগ করে এটি তৈরি করা যেতে পারে।
মূলা এবং নাপা বাঁধাকপির ভেতর বিভিন্ন সুস্বাদু ও মশলাদার খাদ্য উপাদান, যেমন, কোরিয়ান চিভস (পেঁয়াজকলি), লাল মরিচ, রসুন, আদা ইত্যাদি দিয়ে ভরাট করা হয়। তারপর গাঁজন করার আগে গভীর গন্ধযুক্ত করার জন্য এর সাথে "কেল্প স্টক"(সুগন্ধী হাল্কা জলীয় মিশ্রণ) যোগ করা হয়।
বাঁশের পাতা এই দোংচিমির একটি প্রধান উপাদান যা দোংচিমিকে একটি খাস্তা এবং মুখরোচক স্বাদ দেয়। কম সোডিয়াম থাকার কারণে এই দোংচিমির অন্যান্য জাতের তুলনায় গাঁজন প্রক্রিয়া সম্পূর্ণ হতে বেশি সময় লাগে। তবে এটি অনেক বেশি সময় ধরে সংরক্ষণ করা যায়। এটি দক্ষিণ জিওল্লা প্রদেশের একটি স্থানীয় বিশেষত্ব।
এর প্রধান উপাদান ছোট মূলা, ইউজা(স্থানীয় খাদ্য উপাদান) ও ডালিম। সুগন্ধের জন্য এই তেদোংচিমি কোরিয়ান নাশপাতি যোগ করা হয়। 
অঞ্চল এবং ব্যক্তিগত স্বাদের উপর নির্ভর করে দোংচিমির আরও অনেক বৈচিত্র্য রয়েছে।
ডালিমা ছিব্বার

ডালিমা ছিব্বার (জন্ম ৩০শে আগস্ট ১৯৯৭) হলেন একজন ভারতীয় পেশাদার মহিলা ফুটবলার, যিনি ম্যানিটোবা বাইসনস এবং ভারত জাতীয় মহিলা ফুটবল দল এর হয়ে একজন রক্ষণভাগের খেলোয়াড় হিসেবে খেলেন।
ডালিমা একটি ফুটবল-প্রেমী পরিবারে জন্মগ্রহণ করেছিলেন, তাঁর বাবা এবং মা দুজনেই ছিলেন ফুটবল খেলোয়াড়। তাঁর বাবা পেশাদার খেলোয়াড় ছিলেন, একইভাবে তাঁর বোন এবং ভাইও ছিলেন পেশাদার খেলোয়াড়। তিনি ৭ বছর বয়সে তাঁর বাবা ওম চিব্বরের ফুটবল একাডেমি "ইভস সকার ক্লাবে" যোগ দেন এবং শেষ পর্যন্ত ভারতীয় মহিলা যুব দলের হয়ে খেলতে যান। তিনি ২০২২ সালের নভেম্বরে দিল্লি বিশ্ববিদ্যালয়ের জেসাস অ্যান্ড মেরি কলেজ থেকে স্নাতক সম্পন্ন করেন। তিনি ম্যানিটোবা বিশ্ববিদ্যাল থেকে স্পোর্টস সাইকোলজিতে নিজের স্নাতকোত্তর সম্পন্ন করছেন, সেখানে তিনি ম্যানিটোবা বাইসনসের মহিলা ফুটবল দলেরও একজন সদস্য।
ডালিমা ২০১৭ - ১৭ ইন্ডিয়ান উইমেনস লিগ মরশুমে এফসি পুনে সিটির হয়ে খেলেন এবং তারপর ২০১৭ - ১৮ ইন্ডিয়ান উইমেনস লিগের মরশুমে ইন্ডিয়া রাশ এসসি-তে চলে যান। ইন্ডিয়ান উইমেনস লিগের ২০১৯ - ২০ মরশুমের জন্য তিনি ২০১৯ সালের ৩১শে মার্চ গোকুলম কেরালা এফসি-তে যোগদান করেছিলেন।
২০১৯ সালের ১৪ই আগস্ট তারিখে, কানাডিয়ান ওয়েস্ট ইউনিভার্সিটি প্রিমিয়ার ডিভিশনের ম্যানিটোবা বাইসনস ক্লাব ঘোষণা করে যে ডালিমা তাদের ক্লাবে যোগ দেবেন। গোকুলম কেরালার সাথে দুই বছরের দীর্ঘ খেলোয়াড় জীবন এবং অভিজ্ঞতার পর, ডালিমা ২০২২ সালের আগস্টে কানাডিয়ান সাইড ম্যানিটোবা বাইসনসে ফিরে আসেন।
মালদ্বীপের বিরুদ্ধে ২০১৬ দক্ষিণ এশিয়ান গেমসে ডালিমার আন্তর্জাতিক অভিষেক হয়। এরপর তিনি জাতীয় দলে নিয়মিত সুযোগ পেতে থাকেন। ২০১৯ সালের ২০শে মার্চ বাংলাদেশের বিরুদ্ধে ২০১৯ সাফ মহিলা চ্যাম্পিয়নশিপে তিনি তাঁর প্রথম গোল করেন। তাঁর দ্বিতীয় গোলটি নেপালের বিপক্ষে আসে, সাফ চ্যাম্পিয়নশিপের ফাইনালে ৪০ ইয়ার্ডের লম্বা ফ্রিকিক থেকে। ২০১৯ সাফ মহিলা চ্যাম্পিয়নশিপে তাঁর দুর্দান্ত প্রদর্শনের জন্য তাঁকে টুর্নামেন্টের সবচেয়ে মূল্যবান খেলোয়াড়ের পুরস্কার দেওয়া হয়েছিল।
ভারত
গোকুলম কেরালা
স্বতন্ত্র
সংপিয়ন

সংপিয়ন ( 송편 , 松䭏) চালের গুঁড়া দিয়ে তৈরি একটি ঐতিহ্যবাহী কোরিয়ান চালের কেক বা রাইসকেক। এর আকৃতি অর্ধ চাঁদের মতো হয় এবং এটি সাধারনত কোরিয়ান ছুটির দিনে তৈরি করা হয়। সংপিয়ন হল কোরিয়ান রাইসকেক "টেটোক" -এর একটি প্রকার হিসাবে চিহ্নিত। এটি একটি ছোট আকারের রাইসকেক এবং এর ভেতরে ভরাট করতে বিভিন্ন ধরনের পুর ব্যবহার করা হয়। স্থানীয় উৎপাদিত লাল শিমের পেস্ট, হাল্কা ভাজা করা তিলের বীজ এবং চেস্টনাট পুর হিসাবে ব্যবহার হয়। কোরিয়ায় শরৎ ঋতু হল ফসলের উৎসব চুসেওক -এর সময়। এই উৎসবে কোরিয়ার প্রত্যেক বাড়িতে প্রতিটি পরিবারের দ্বারা এই সংপিয়ন প্রস্তুত করা হয়। এটি ঐতিহ্যবাহী কোরিয়ান সংস্কৃতির একটি জনপ্রিয় প্রতীক। সংপিয়নের কথা প্রথম উল্লেখ করা হয়েছিল গোরিও যুগে।
সংপিয়ন হল অর্ধ-চাঁদের আকৃতির রাইসকেক যার ভেতর সাধারণত মিষ্টি বা আধা-মিষ্টি খাদ্য উপাদান দিয়ে ভরাট করা হয়। সয়াবিন, কাউপিস, চেস্টনাট, জুজুবস (স্থানীয় খাদ্য উপাদান), খেজুর, লাল মটরশুটি, তিলের বীজ বা মধু ইত্যাদি উপাদান পুর হিসাবে ব্যবহার হয়। সংপিয়ন রান্না করতে সূঁচালো পাইনপাতা ব্যবহার হয়। খাবারের মূল উপদানগুলি একাধিক সূঁচালো পাইনপাতা দিয়ে প্রস্তুত একটি স্তরের উপর রাখা হয় এবং তারপর সেই পাইনপাতা সহ খাদ্য উপাদানগুলি আগুনের আঁচে ভাপানো হয় যার ফলে তার মধ্যে একটি স্বতন্ত্র স্বাদ যুক্ত হয়। সংপিয়নের মধ্যে তাজা পাইন গাছের সুগন্ধি মিশ্রিত থাকে। সাধারণত সাদা, সবুজ, লাল এবং হলুদ রং -এর সংপিয়ন দেখা যায়। সংপিয়ন সাধারণত কোরিয়ান ছুটির দিনে বানানো হয়। বিশেষত চুসেওক উৎসবে এই খাবার বানানো হয় এবং পরিবার, বন্ধুবান্ধব ও প্রতিবেশীদের মধ্যে তা বিনিময় করা হয়। এই বিশেষ উপলক্ষ্যে এটি মদের সাথেও উপভোগ করা হয়। পাইনের সূঁচালো পাতার ব্যবহার থেকে সংপিয়ন নামটি এসেছে। সং কথার অর্থ হল পাইন গাছ। এইভাবে, সংপিয়ন কথার অনুবাদ করলে তার মানে হয় "পাইন কেক"।
সংপিয়ন প্রস্তুত করার জন্য প্রথমে চালের আটা লবণ এবং গরম জল দিয়ে মাখতে হবে যতক্ষন না সেটি এক মসৃন মণ্ডে পরিণত হয়। তারপর তা থেকে ছোট ছোট টুকরো কেটে হাতের সাহায্যে বলের মতো লেচি বানানো হয় এবং তারপর বুড়ো আঙ্গুলের মাথা ব্যবহার করে সেই লেচির মধ্যিখানে গর্ত করতে হয়। এবার পছন্দমতো পুর দিয়ে ফাঁপা অংশটি ভরে দিতে হয় এবং তারপরে ফাঁপা অংশটি বন্ধ করে হাতের সাহায্যে গোল আকৃতি দেওয়া হয়। তারপর একাধিক সূঁচালো পাইনের পাতা দিয়ে একটি স্তর প্রস্তুত করা হয় যার উপরে এই প্রস্তুত লেচিটি প্রায় ২০-৩০ মিনিটের জন্য ভাপানো হয় এবং তারপরে তাদের গঠন বজায় রাখার জন্য ঠান্ডা জলে ধুয়ে ফেলা হয়। এরপর রাইসকেকগুলো শুকনো করার পর সাধারণত তার উপর তিলের তেল মাখানো হয়। 
সূঁচালো পাইনের পাতার উপর চালের কেকগুলিকে ভাপানো হয়, যা তাদের একটি অনন্য স্বাদযুক্ত করে এবং ভাপানোর সময় চালের দানাগুলিকে একত্রে আটকে থাকতে সহায়তা করে। পাইন গাছগুলিও প্রচুর পরিমাণে ফাইটোনসাইড উৎপাদন করে যা কার্যকরভাবে জীবাণুকে মেরে ফেলে এবং টেরপেন উপাদানের উপস্থিতি খাবার নষ্ট হওয়ার বিপদ এড়াতে সহায়তা করে।
ডোঙ্গুই বোগাম (동의보감, 東醫寶鑑) -এর সবচেয়ে সুপরিচিত জোসেন চিকিৎসা বই অনুসারে, পাইনের সূঁচালো পাতার ব্যবহার খাবারে অনেক উপকারি ঔষধি গুনাগুন যুক্ত করতে সহায়তা করে।
সৌম্যা গুগুলথ

সৌম্যা গুগুলথ (জন্ম ১৮ই জুলাই ২০০১) হলেন একজন ভারতীয় মহিলা আন্তর্জাতিক ফুটবলার, যিনি ক্রোয়েশীয় ক্লাব দিনামো জাগ্রেব এবং ভারতের মহিলা জাতীয় ফুটবল দলের হয়ে মিডফিল্ডার হিসেবে খেলেন।
সৌম্যা ২০২১ সালে কেরালার গোকুলম কেরালা এফসির সাথে চুক্তি করার আগে ভারতীয় মহিলা লিগে কেনক্রেতে খেলেছেন। তিনি ২০২১ এএফসি মহিলা ক্লাব চ্যাম্পিয়নশিপেও অংশগ্রহণ করেছিলেন, যেখানে তাঁরা তৃতীয় স্থান অর্জন করেছিলেন।
২০২২ সালের ১৩ই জুলাই, ঘোষণা করা হয়েছিল যে তাঁকে এবং জ্যোতি চৌহানকে, প্রভা হর্ভাটস্কা নোগোমেটনা লিগা যা যিনির অন্তর্গত জেডএনকে দিনামো জাগ্রেব ক্লাবের ট্রায়াল দেওয়ার জন্য আমন্ত্রণ জানানো হয়েছে। ৬ - ১১ জুন কলকাতায় অনুষ্ঠিত "স্পোর্টস এলিট ট্রায়াল"-এ, ক্লাবের সহকারী কোচ মিয়া মেদভেদোস্কি অংশ নিয়েছিলেন। সেখানে তিনি তাঁদের নির্বাচিত করেছিলেন। ১ সেপ্টেম্বর, ক্লাব তাঁকে স্বাক্ষর করিয়েছিল।
২০২৩ সালের ৫ই মার্চ, তিনি ক্রোয়েশিয়ান মহিলা ফুটবল কাপে রাউন্ড অফ ১৬ ম্যাচে জেডএনকে দিনামো জাগ্রেবের হয়ে তাঁর প্রথম গোল করেন।
বিভিন্ন যুব আন্তর্জাতিক স্তরে ভারতের প্রতিনিধিত্ব করার পর, সৌম্যা ২০২১ সালের ৮ই এপ্রিল উজবেকিস্তানের বিপক্ষে মহিলা জাতীয় দলের হয়ে তাঁর সিনিয়র অভিষেক করেন। এই বন্ধুত্বপূর্ণ অ্যাওয়ে খেলায় ভারত ০ - ১ ফলে হেরে গিয়েছিল। ২০২২ সালের ৭ই সেপ্টেম্বর, নেপালে সাফ মহিলা চ্যাম্পিয়নশিপে, তিনি পাকিস্তানের বিরুদ্ধে তাঁদের ৩ - ০ জয়ে তাঁর প্রথম আন্তর্জাতিক গোল করেন। পরে ১০ই সেপ্টেম্বর, তিনি মালদ্বীপের বিরুদ্ধে আবার একটি গোল করেন এবং তাঁরা ৯ - ০ ব্যবধানে জয়লাভ করেন।
কেনক্রে
গোকুলম কেরালা
পুষ্কর মেলা

পুষ্কর মেলা বা পুষ্কর উট মেলা বা স্থানীয়ভাবে কার্তিক মেলা বা পুষ্কর কা মেলা নামেও ডাকা হয়। এটি ভারতের রাজস্থান রাজ্যের আজমের জেলার আজমির শহরের কাছে পুষ্কর শহরে অনুষ্ঠিত একটি বার্ষিক বহু-দিনের পশুসম্পদ মেলা এবং সাংস্কৃতিক উৎসব। মেলাটি হিন্দু বর্ষপঞ্জির কার্তিক মাসে শুরু হয় এবং কার্তিক পূর্ণিমায় শেষ হয়, যা সাধারণত গ্রেগরিয়ান ক্যালেন্ডারে অক্টোবরের শেষের দিকে এবং নভেম্বরের শুরুতে পড়ে। ১৯৯৮ সালে, সারা বছর ১ মিলিয়নেরও বেশি দর্শক পুষ্করে এসেছিলেন। শুধুমাত্র পুষ্কর মেলায় ২০০,০০০ এরও বেশি দর্শক আকর্ষিত হয়।
পুষ্কর মেলা ভারতের বৃহত্তম উট, ঘোড়া এবং গবাদি পশুর মেলা। পশুর ব্যবসা ছাড়াও, এই সময়টি পুষ্কর হ্রদে হিন্দুদের জন্য এটি একটি গুরুত্বপূর্ণ তীর্থযাত্রার মরসুম। শীতল মরসুম, রঙিন সাংস্কৃতিক বিষয়বস্তুর প্রাচুর্যের কারণে পুষ্কর মেলা দেশীয় এবং আন্তর্জাতিক ভ্রমণকারীদের জন্যও একটি উল্লেখযোগ্য পর্যটন আকর্ষণ হয়ে উঠেছে। সাংস্কৃতিক অনুষ্ঠান এবং প্রতিযোগিতার মধ্যে রয়েছে নাচ, নারী দল এবং পাশাপাশি পুরুষ দলের মধ্যে দড়ি টানাটানির খেলা (টাগ অফ ওয়ার), ""মটকা ফোড়"", "দীর্ঘতম গোঁফ" প্রতিযোগিতা, "বধূসজ্জা প্রতিযোগিতা", উটের দৌড়সহ আরও অনেক।
হাজার হাজার মানুষ পুষ্কর হ্রদের তীরে যায়, যেখানে মেলা হয়। পুরুষরা তাদের গবাদি পশুর ব্যবসা করে, যার মধ্যে রয়েছে উট, ঘোড়া, গরু, ভেড়া এবং ছাগল। গ্রামীণ পরিবারগুলি হস্তশিল্পের স্টলে ব্রেসলেট, জামাকাপড়, টেক্সটাইল এবং কাপড়ে পূর্ণ কেনাকাটা করে। একটি উটের দৌড় দিয়ে উৎসব শুরু হয়, এরপর সঙ্গীত, গান এবং প্রদর্শনী হয়। এই ঘটনাগুলির মধ্যে, উট কীভাবে বস্তুগুলি আনতে সক্ষম তা দেখতে পারা সবচেয়ে আকর্ষণীয় বিষয়। প্রদর্শন করার জন্য, পুরুষরা একের পর এক উটের দলে উঠে যায়।
পুষ্কর রাজস্থানের মধ্য-পূর্ব অংশে, আরাবল্লী পর্বতের পশ্চিম দিকে অবস্থিত। পুষ্কর থেকে নিকটতম প্রায় ৪০ কিমি উত্তর-পূর্বে বিমানবন্দর হল আজমিরের কিষাণগড় বিমানবন্দর। জয়পুর ভারতের সমস্ত প্রধান শহরের সাথে ভালভাবে সংযুক্ত। পুষ্কর আজমির থেকে প্রায় ১০ কিমি দূরে পুষ্কর রোড (হাইওয়ে ৫৮) এর মাধ্যমে সংযুক্ত যা আরাবল্লী রেঞ্জ পর্বতমালার উপর দিয়ে গেছে। আজমীর হল নিকটতম প্রধান রেলওয়ে স্টেশন।
ওকয়

ওকয় বা উকয় হল ফিলিপিনো খাস্তা ছাঁকা তেলে ভাজা কাটলেট জাতীয় খাবার যা আঠালো চালের বাটা, খোসাবিহীন ছোট চিংড়ি, স্প্যানিশ কালাবাজা কুমড়ো, মিষ্টি আলু, কাসাভা, মুগ ডালের স্প্রাউট, পেঁয়াজকলি, জুলিয়ান করা (বিশেষভাবে কাটা) গাজর, পেঁয়াজ এবং পেঁপে দিয়ে তৈরি হয়। এগুলি ভিনেগার -ভিত্তিক সস দিয়ে পরিবেশন করা হয়। এছাড়াও এগুলি সাদা ভাত দিয়ে বা এমনিও খাওয়া হয়। এগুলি প্রাতঃরাশ এবং জলখাবার হিসাবে জনপ্রিয়। কখনও কখনও "আচুতে" বীজ থেকে তৈরি ভোজ্য রং -এর প্রলেপ দিয়ে ওকয়কে উজ্জ্বল কমলা রঙ-এর করা হয়।
বিভিন্ন রন্ধন প্রক্রিয়ায় ব্যবহৃত উপাদান অনুসারে "ওকয়ের" অনেক বৈচিত্র্য রয়েছে। কখনো চিংড়ির বদলে ছোট মাছ বা ক্যালামারি ব্যবহার করা হয়। নিয়মিত ব্যবহার্য ময়দা, চালের আটা, ডিম এবং কর্নস্টার্চের মিশ্রণ দিয়েও "ওকয়ের" ব্যাটার তৈরি করা যেতে পারে। চিংড়িসহ বা চিংড়ি ছাড়া, ম্যাশ করা (থেঁতলানো) কালাবাজা কুমড়ো এবং মিষ্টি আলু দিয়ে তৈরি অমলেটকে উল্লেখ করতেও ওকয় কথাটি ব্যবহার হয়।
ফিলিপিনো ভাষাবিদ গ্লোরিয়া চ্যান-ইয়াপের মতে, "ওকয়" নামটি এসেছে "হোক্কিয়েন" থেকে, যার অর্থ কচু থেকে তৈরি কেক আকৃতির খাবার। যাইহোক সেই খাবারটি ওকয়ের থেকে প্রকৃতিগতভাবে ভিন্ন। হোক্কিয়েন গভীর-ভাজা করা কচু এবং কিমা করা শুয়োরের মাংস থেকে তৈরি করা হয়। ফিলিপাইনের তৈরি ওকয়ে এই উপাদানগুলির কোনওটিই ব্যবহার হয়না। দুজনের একমাত্র মিল হল যে তারা উভয়েই ছাঁকা তেলে ভাজা খাবার এবং প্যানকেক আকৃতির হয়।
সবচেয়ে মৌলিক ঐতিহ্যবাহী "ওকয়" রন্ধনপ্রনালীতে অল্প পরিমাণে "গালাপং" (মাটির পাত্রে ভেজানো আঠালো চাল ) -এর পিটালি ব্যবহার হয় যাতে পেঁয়াজ, রসুন, লবণ এবং পেয়াজকলি দিয়ে মশলাযুক্ত করা হয়। এটির সাথে মেশানো হয় "কালাবসা" ( কালাবাজা ) কুমড়ো এবং খোসাবিহীন ছোট চিংড়ি। এই উপাদানগুলি অল্প পরিমান নিয়ে তেলে কড়া ভাজা করা হয় যতক্ষন না এগুলি সোনালি বাদামী বর্ন ধারণ করবে। বাড়তি তেল কাগজের রুমাল দিয়ে শুষে ফেলা হয়। পদটি ভাজার পর খাস্তা হয়ে ওঠে এবং এটি গরম গরম পরিবেশন করা হয়। "ওকয়" -এর জন্য প্রস্তুত বাটায় কমোতে ( মিষ্টি আলু ")" বা "কামোতেং", কাহয় ( শিমুল আলু ) ইত্যাদি উপাদানও মেশানো যেতে পারে। এছাড়াও অন্যান্য ঐতিহ্যগত উপাদান হিসাবে মুগ ডালের অংকুর ( "টগ" ) অথবা জুলিয়েন করা (বিশেষভাবে কাটা) গাজর, পেঁয়াজ এবং সবুজ পেঁপে ব্যবহার করা যায়। একে কখনও কখনও "আচুতে" বীজের নির্যাস দিয়ে উজ্জ্বল কমলা রঙ করা হয়। 
"ওকয়" সাধারণ জলখাবার হিসাবে বা সাদা ভাতের সাথে খাওয়া যায়। এটি সাধারণত জলখাবার হিসাবে বা প্রাতঃরাশের খাবার হিসাবে খাওয়া হয়। ঐতিহ্যগতভাবে, এটি একটি ভিনেগার -ভিত্তিক সস দিয়ে পরিবেশন করা হয়। বিভিন্ন স্থানীয় ভিনিগারযুক্ত সস যেমন, "সিনামাক", (স্থানীয় "লাবুয়ো" মরিচ, আদা, রসুন, গোলমরিচ এবং পেঁয়াজের সাথে ভিনেগার মিশিয়ে তৈরি সস) বা "পিনাকুরাত" (মাছ, ভিনেগার, "লাবুয়ো" মরিচ, গোলমরিচ, আদা, রসুন এবং শুকনো আম দিয়ে তৈরি) ইত্যাদির সাথে এটি পরিবেশিত হয়। এটি কলা কেচাপ, টমেটো কেচাপ, মিষ্টি এবং টক সস, এমনকি রসুনের মেয়োনিজেও ডুবিয়ে সংরক্ষিত করা যেতে পারে।
অমুলিয়া কমল

অমুলিয়া কমল (জন্ম ১১ই জুলাই ১৯৮৪) হলেন একজন ভারতীয় ফুটবল প্রশিক্ষক এবং প্রাক্তন ফুটবলার যিনি একজন মিডফিল্ডার হিসেবে খেলেছেন।
১৯৮৪ সালের ১১ই জুলাই অমুলিয়া জন্মগ্রহণ করেন বেঙ্গালুরুতে, এক ফুটবল পরিবারে। তাঁর বাবা ও মায়ের নাম যথাক্রমে কমল গঙ্গাধরন ও চিত্রা গঙ্গাধরন। তাঁর বাবা কমল একজন রাজ্য পর্যায়ের ফুটবলার ছিলেন, এবং তাঁর মা চিত্রা গোলরক্ষক হিসেবে কর্ণাটকের হয়ে খেলেছেন এবং ভারতের মহিলা জাতীয় ফুটবল দলের প্রতিনিধিত্ব করেছেন, ১৯৭০ - ৮০-এর দশকে তিনি জাতীয় দলের অধিনায়কও ছিলেন।
অমুলিয়া ২০০৮ এএফসি মহিলা এশিয়ান কাপ যোগ্যতা নির্ণায়ক খেলায় এবং ২০১২ গ্রীষ্মকালীন অলিম্পিকে ফুটবলে মহিলাদের এশিয়ান বাছাইপর্বে ভারতের প্রতিনিধিত্ব করেছিলেন। তিনি ২০১০ সালের সাফ মহিলা চ্যাম্পিয়নশিপ এবং ২০১০ দক্ষিণ এশীয় গেমসে খেলা জাতীয় বিজয়ী দলেরও অংশ ছিলেন। অমুলিয়া কর্ণাটকের একমাত্র খেলোয়াড় যিনি এই দক্ষিণ এশীয় গেমসে সোনা জয়ী ভারতীয় দলের অংশ ছিলেন। তিনি ২০১৪ এশিয়ান গেমসে দলের সদস্য ছিলেন।
তিনি ২০১০ সালে একলব্য পুরস্কার জিতেছিলেন, ক্রীড়ায় অসামান্য প্রদর্শনের জন্য কর্ণাটক সরকারের পক্ষ থেকে এই পুরস্কারটি দেওয়া হয়।
ক্রীড়া জীবন থেকে অবসর নেওয়ার পর, অমুলিয়া তাঁর বাবা ও মায়ের মতোই প্রশিক্ষণে চলে আসেন। তাঁকে ২০২২-২৩ সিনিয়র মহিলা জাতীয় ফুটবল চ্যাম্পিয়নশিপ মরশুমের জন্য কর্ণাটক মহিলা ফুটবল দলের প্রধান প্রশিক্ষক নিযুক্ত করা হয়েছিল।
ভারত
মায়মল রকি

মায়মল রকি (জন্ম ১৯শে মে ১৯৮৪) হলেন একজন ভারতীয় ফুটবল ম্যানেজার এবং প্রাক্তন ফুটবলার। তিনি বর্তমানে ভারতীয় মহিলা অনূর্ধ্ব-২০ ফুটবল দলের প্রধান প্রশিক্ষক। এছাড়াও তিনিই ছিলেন ভারতের মহিলা জাতীয় ফুটবল দলের প্রথম প্রধান মহিলা প্রশিক্ষক।
মায়মল তাঁর ক্রীড়া জীবন শুরু করেন অ্যাথলেটিক্সে। এরপর তিনি ফুটবলের প্রতিও আকৃষ্ট হতে থাকেন এবং ২০০০ সালে ফুটবলের জাতীয় চ্যাম্পিয়নশিপে গোয়ার প্রতিনিধিত্ব করেন। পরের বছর, মায়মল ভারতীয় মহিলা সিনিয়র দলের হয়ে রাইট ব্যাক হিসেবে আন্তর্জাতিক অভিষেক করেন। তাঁর প্রথম আন্তর্জাতিক টুর্নামেন্ট ছিল এশিয়ান ফুটবল কনফেডারেশন উইমেনস চ্যাম্পিয়নশিপ ২০০১। এটি চাইনিজ তাইপেইতে অনুষ্ঠিত হয়েছিল। সেই সময় তাঁর বয়স ছিল ১৭ বছর। মায়মল ২০১২ সাল পর্যন্ত খেলা চালিয়ে যান।
একজন কোচ হিসেবে, মায়মলের এএফসি 'ক' প্রশিক্ষক শংসাপত্র আছে এবং এছাড়াও তিনি এআইএফএফ 'ঘ' লাইসেন্স প্রশিক্ষক কোর্সের একজন প্রশিক্ষক। ভারতীয় সিনিয়র মহিলা জাতীয় দলের প্রধান কোচ হিসেবে নিযুক্ত হওয়ার আগে, তিনি ২০১২ সাল থেকে সর্ব ভারতীয় ফুটবল ফেডারেশন থেকে জুনিয়র দলগুলির কোচিং করার দায়িত্ব পেয়েছিলেন। তারপরে তিনি সহকারী কোচ হিসাবে সিনিয়র পদে দায়িত্ব পান।
যখন মায়মল ভারতীয় দলের সাথে প্রশিক্ষক হিসেবে থাকেন না, তখন তিনি গোয়ার স্পোর্টস অথরিটির সাথে ফুটবল প্রশিক্ষক হিসেবে কাজ করেন।
ভারতীয় মহিলা দলের প্রধান প্রশিক্ষক হিসেবে তাঁর প্রথম দায়িত্ব ছিল ২০১৮ সালের সিওটিআইএফ টুর্নামেন্ট। ২০২১ সালের ১৯শে জুলাই, মায়মল ব্যক্তিগত কারণ দেখিয়ে ভারতীয় মহিলা দলের প্রধান প্রশিক্ষকের পদ থেকে পদত্যাগ করেন।
২০২৩ সালের জানুয়ারিতে, তিনি ভারতের মহিলা অনূর্ধ্ব- ২০ ফুটবল দলের প্রধান প্রশিক্ষক নিযুক্ত হন।
ভারত মহিলা
বিবিংকা

বিবিংকা ফিলিপাইনের এক প্রকার "রাইস কেক" -এর শ্রেণীভুক্ত খাবার যা ঐতিহ্যগতভাবে কলা পাতায় মুড়ে পোড়ামাটির চুলায় ভাপিয়ে রান্না করা হয় এবং সাধারণত সকালের প্রাতরাশ হিসাবে খাওয়া হয়। বিশেষ করে বড়দিনের মরসুমে "মেরিন্ডা" (মাঝ বিকেলের সময়ে গৃহীত খাবার) হিসেবে এটি খাওয়ার প্রচলন আছে।
বিবিংকা শব্দটি সাধারনভাবে ফিলিপিনো ভাপা রাইস কেক বোঝাতেও ব্যবহার হয়। বিভিন্ন প্রকার বিবিংকায় বিভিন্ন উপাদান ব্যবহার হয়। উদাহরণস্বরূপ, কাসাভা, ময়দা ( "বিবিংকাং কাসাভা / বিবিংকাং কামোতেং কাহয়" এই দুই প্রকার বিবিংকাতে ব্যবহৃত হয়), আঠালো চাল ("বিবিংকাং মালাগকিট" -এ ব্যবহার হয়)। এছাড়াও সাধারন ময়দা দিয়ে তৈরি রাইসকেকও বিবিংকা নামে অভিহিত হয়।
ফিলিপাইন এবং ইন্দোনেশিয়া দেশ থেকে "বিবিংকা" খাবারটির উৎপত্তি। বিশেষ করে যে ইন্দোনেশিয়ার পূর্ব অঞ্চল থেকে "বিবিংকা"-এর উদ্ভব বলে জানা যায়।
কিছু লেখক নামের মিলের কারণে গোয়ান ডেজার্ট "বেবিঙ্কা" (বা "বিবিক") এবং দক্ষিণ-পূর্ব এশীয় "বিবিঙ্কা"র মধ্যে সংযোগের সূত্র টেনেছেন। তারা বিশ্বাস করেন যে হয়তো পর্তুগিজ অভিযাত্রী বা বনিকরা এই খাবারটি গোয়া থেকে দক্ষিণ-পূর্ব এশিয়ায় প্রবর্তন করেছিলেন। কিন্তু ফিলিপাইনের যেসকল অঞ্চলে "বিবিংকা" সবচেয়ে বেশি প্রচলিত তা কখনই পর্তুগালের উপনিবেশ অঞ্চলের অন্তর্গত ছিল না। এছাড়াও এই দুই খাবার প্রকৃতিগতভাবে খুবই ভিন্ন। গোয়ান ডেজার্ট বেবিংকা হল ফিলিপিনো "স্যাপিন-সাপিন" এবং ইন্দোনেশিয়ান "কুই ল্যাপিসের" অনুরূপ। এটি একধরণের বিভিন্ন স্তরযুক্ত নারকেল পুডিং। এদিকে ফিলিপিনো "বিবিংকা" হল একটি ভাপানো আঠালো চালের রাইসকেক। দুটি খাবারের মধ্যে মিল এই যে "বেবিঙ্কা" এবং "বিবিঙ্কা" উভয় খাবারেই নারকেল দুধ ব্যবহার হয় এবং উভয়ই কেকেরই উপরের ও নীচের অংশে তাপ দিয়ে ভাপিয়ে রান্না হয়। দক্ষিণ-পূর্ব এশিয়ায় চাল দিয়ে খাবারগুলি অনেক বেশি বৈচিত্র্যময়। চাল একটি প্রাচীন অস্ট্রোনেশিয়ান প্রধান ফসল বলে বিবেচিত।
"বিবিংকার" ঐতিহ্যবাহী রন্ধনপ্রনালী অনুসারে আঠালো চালকে একটি বিশেষ বয়ামে সারা রাত জলে ভিজিয়ে রাখতে হয় এবং তাতে "বুবোড" বা "তুবা" পাম ওয়াইন নামক বন্য খামির যোগ করা হয়। ভেজানো এবং গাঁজন করা চাল বেটে একটি মসৃণ এবং সান্দ্র পিটালি তৈরি করা হয় যাকে "গলপং" বলা হয়। চাল বাটার জন্য একটি পেষণযন্ত্র বা "গিলিংগাং বাটো" ব্যবহার করে। এর ফলে প্রস্তুত খাবারটিতে সামান্য টক বা গাঁজানো স্বাদ আসে। বিবিংকার ঐতিহ্যগত প্রস্তুতির সময়সাপেক্ষ প্রক্রিয়া। আধুনিক রন্ধন প্রনালীতে কখনও কখনও "গালাপংয়ের" জায়গায় নিয়মিত চালের আটা বা জাপানি "মোচিকো" আটা ব্যবহার করা হয়। ব্যবহৃত অন্যান্য উপাদানগুলিও সময়ের সাথে ব্যাপকভাবে পরিবর্তিত করা হয়েছে, তবে সবচেয়ে সাধারণ গৌণ উপাদান হিসাবে ডিম এবং দুধ ব্যবহার করা হয়।
বিবিংকা রান্না করার সময়, একটি অগভীর টেরা কোটা বাটিতে একটি কলা পাতা স্থাপন করা হয়। তারপর বাটিটি আগে থেকে গরম করা কয়লার উপরে রাখা হয় এবং চালের আটা এবং জলের মিশ্রণটি কলার পাতায় এমনভাবে ঢেলে দেওয়া হয় যাতে এটি সরাসরি বাটিতে ছিটকে না যায়। তারপর টুকরো করে কাটা লবণযুক্ত ডিম এবং পনির ঢেলে রাখা ব্যাটারের উপরে যোগ করা হয়। এছাড়াও টপিং(খাবার সজ্জিত করার জন্য ব্যবহৃত উপাদান) হিসাবে "পিনিপিগ" (অপরিপক্ব ধানের দানা), চকলেট, ফল সংরক্ষণ করে তৈরি জ্যাম এবং আনারসও দেওয়া পারে। একটি একক "বিবিংকা"তে একটি দুটি বা ততোধিক টপিংয়ের মিশ্রণও থাকতে পারে। এইভাবে প্রস্তুত বিবিংকাকে "বিশেষ বিবিংকা" নামে উল্লেখ করা হয়।
থেপলা

থেপলা () হল এক নরম ভারতীয় রুটিজাতীয় খাবার যা সাধারণত গুজরাটি রন্ধনশৈলীর অন্তর্গত।
এটি সাধারণত প্রাতঃরাশ হিসাবে খাওয়া হয়, বা জলখাবার হিসাবেও খাওয়া যেতে পারে। এটি পার্শ্ব‌ খাবার হিসাবে বা শেষ বিকেলে জলখাবার হিসাবেও পরিবেশন করা যেতে পারে। থেপলা গমের আটা, বেসন (বেসন), মেথি ( মেথি পাতা) এবং অন্যান্য মশলা দিয়ে তৈরি করা যেতে পারে। দই, লাল রসুনের চাটনি এবং ছুন্দো (মিষ্টি আমের আচার) এর সাথে থেপলা খাওয়া হয়। 
বিভিন্ন উপাদান সহযোগে বিভিন্ন প্রকারের থেপলা রান্না করা হয়। থেপলার সাধারণ উপাদানের মধ্যে রয়েছে মেথি, মুলো এবং লাউ। থেপলা আলুমাখা, মিশ্র শাকসবজি বা রসুন দিয়েও তৈরি করা যেতে পারে। ঐতিহ্যবাহী এই খাবারের সবচেয়ে জনপ্রিয় সংস্করণ হল মেথি থেপলা। 
চাপাতি সম্পূর্ণভাবে সাদা ময়দা (সূক্ষ্ম) দিয়ে তৈরি করা হয়। চাপাতি একটি দৈনন্দিন খাবার, সাধারণত তেল বা ঘি ছাড়াই রান্না করা হয় এবং চাপাতি সেঁকে নেওয়ার পর তাকে খোলা শিখায় রান্না করে ফুলিয়ে তোলা হয়। চাপাতির উপরে কিছু ঘি ছড়িয়ে দেওয়া হয়। থেপলায় প্রধানত বিভিন্ন শস্য উপাদান থাকে, বিশেষত ছোলা এবং বাজরের ময়দা যোগ করে পুরো গমের আটা দিয়ে থেপলা তৈরি করা হয়। যখন দূর ভ্রমণের খাবার হিসাবে থেপলা তৈরি করা হয় তখন ময়দায় জলের পরিবর্তে দুধ, অতিরিক্ত ঘি/তেল দিয়ে একটি শক্ত ময়দার মণ্ড তৈরি করা হয়। এর ফলে বানানো থেপলা অনেকদিত ভালো থাকে।
ভাবনা (ভারতীয় দর্শন)

ভাবনা () একটি সংস্কৃত শব্দ, যার অর্থ "উৎপাদন করা",  "অস্তিত্বে ডাকা", এবং পালি ভাষায় অর্থ ধ্যান। ভাবনা হলো ধ্যানের কৌশল যা যোগে ব্যবহৃত হয়। ভাবনায়, অনুশীলনকারী বিশেষ বৈশিষ্ট্য (যেমন প্রেম, করুণা বা শান্তি) অর্জন বা ঐশ্বরিক হয়ে উঠার (যেমন বিশুদ্ধ আলো, শক্তি বা চেতনা) কল্পনা করে। এটি যোগ শিক্ষকদের দ্বারা অনুশীলনের শুরুতে নির্দিষ্ট অনুভূতি বা মনের ভাব সৃষ্টি করতেও ব্যবহৃত হয়।
হিন্দু সাহিত্যে, ভাবনা এমন ধারণা যা প্রায়শই দেবতাকে দায়ী করা হয়, যেমন ভগবদ্গীতায় কৃষ্ণ:
বৌদ্ধধর্মে, এটি মানসিক বা আধ্যাত্মিক ব্যায়ামকে বোঝায় যার উদ্দেশ্য স্বাস্থ্যকর মানসিক অবস্থা গড়ে তোলা যা বৌদ্ধ পথের উপলব্ধি সহজতর করে।
পালি সূত্রে ভাবনা প্রায়ই যৌগিক বাক্যাংশ পাওয়া যায় যা নির্দিষ্ট অনুষদের বিকাশের ক্ষেত্রে সময়ের সাথে সাথে ব্যক্তিগত, ইচ্ছাকৃত প্রচেষ্টা নির্দেশ করে।
জৈনধর্মে, ভাবনা বলতে "সঠিক ধারণা বা ধারণা" বা "উপকথার নৈতিকতা" বোঝায়।
ওশেটিয়া

ওসেটিয়া ( /; ; ) হল ককেশাস পর্বতমালার উভয় পাশে অবস্থিত একটি জাতিভাষাগত অঞ্চল, যা মূলত ওসেটীয় জাতির লোকদের দ্বারা অধ্যুষিত। ওসেটীয় ভাষা ইন্দো-ইউরোপীয় ভাষার পরিবারের পূর্ব ইরানী শাখার অংশ। এই অঞ্চলের উত্তর অংশটি রাশিয়ান ফেডারেশনের অন্তর্গত, যা উত্তর ওসেটিয়া-আলানিয়া প্রজাতন্ত্র নামে পরিচিত এবং বিশ্বের বেশিরভাগ দেশ ককেশাস পর্বতমালার দক্ষিণে অবস্থিত এটির দক্ষিণ অংশকে জর্জিয়ার অংশ মনে করে। তবে এই অংশটি রুশ-সমর্থিত দক্ষিণ ওসেটিয়া প্রজাতন্ত্রের "ডি ফ্যাক্টো" সরকারের নিয়ন্ত্রণে রয়েছে, যা কার্যত একটি স্বাধীন দেশের মতো। 
যদিও রাশিয়ার মধ্যস্থতা এবং ইউরোপীয় সহযোগিতা সংস্থার দ্বারা ১৯৯২ সালে দক্ষিণ ওসেটিয়ায় একটি যুদ্ধবিরতি কার্যকর করা হয়; তবুও জর্জীয়-ওসেটীয় সংঘর্ষ এখনো অমীমাংসিত রয়ে গিয়েছে। যদিও জর্জিয়া সরকারের প্রস্তাবিত একটি সাম্প্রতিক শান্তি পরিকল্পনার প্রতিশ্রুতি দিয়েছে। দক্ষিণ ওসেটীয়রা বৃহৎ স্বায়ত্তশাসন ও সংঘাতের রাজনৈতিক নিষ্পত্তিতে বর্ধিত আন্তর্জাতিক সম্পৃক্ততার প্রতিশ্রুতি দেয়। ইতিমধ্যেই দক্ষিণ ওসেটীয় বিচ্ছিন্নতাবাদী কর্তৃপক্ষ উত্তর ওসেটিয়ার সাথে স্বাধীনতা বা একীকরণের দাবি করে, যে নিজেই রাশিয়ায় অবস্থিত। তবে আন্তর্জাতিক সম্প্রদায় এটি এবং আবখাজিয়াকে জর্জিয়ার একটি অংশ হিসাবে স্বীকৃতি দেয়। 
২০০৬ সালের ১২ নভেম্বর দক্ষিণ ওসেটীয়রা ( যাদের অধিকাংশ জাতিগত ওসেটীয় ) জর্জিয়া থেকে এই অঞ্চলের স্বাধীনতা সংক্রান্ত একটি গণভোটে ভোট দেওয়ার জন্য নির্বাচনে গিয়েছিল। ফলাফলটি স্বাধীনতার পক্ষে "হ্যাঁ" ছিল। এ অঞ্চলের ৭০,০০০ জন লোকের মধ্যে যারা সেই সময়ে ভোট দেওয়ার যোগ্য ছিল তাদের থেকে ৯৫% এর উপরে ভোটার ছিল৷ তখন এডুয়ার্ড কোকোইটির একটি নতুন মেয়াদের পক্ষে একটি ভোটও ছিল, যিনি সেই সময়ে ডি ফ্যাক্টো স্টেটের প্রেসিডেন্ট ছিলেন।
রুশ ফেডারেশনে যোগদান ও উত্তর ওসেটিয়ার সাথে একত্রিত হওয়ার জন্য দক্ষিণ ওসেটিয়া থেকে প্রস্তাব এসেছে।
পিতি মার্তিনেস

গনসালো নিকোলাস মার্তিনেস (; জন্ম: ১৩ জুন ১৯৯৩; পিতি মার্তিনেস নামে সুপরিচিত) হলেন একজন আর্জেন্টিনীয় পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল নাসর এবং আর্জেন্টিনা জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত আক্রমণাত্মক মধ্যমাঠের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন।
মার্তিনেস ২০১৮ সালে আর্জেন্টিনার হয়ে আন্তর্জাতিক পর্যায়ে অভিষেক করেছেন; আর্জেন্টিনার জার্সি গায়ে তিনি এপর্যন্ত ৩ ম্যাচে ১টি গোল করেছেন।
গনসালো নিকোলাস মার্তিনেস ১৯৯৩ সালের ১৩ই জুন তারিখে আর্জেন্টিনার মেন্দোসা প্রদেশে জন্মগ্রহণ করেছেন এবং সেখানেই তার শৈশব অতিবাহিত করেছেন।
মীনাক্ষী আম্মা গুরুক্কল

মীনাক্ষী আম্মা গুরুক্কল (জন্ম ১৯৪২) হলেন একজন ভারতীয় মার্শাল শিল্পী। তিনি ভারতের কেরালার ঐতিহ্যবাহী মার্শাল আর্ট কালারিপায়াত্তুর একজন অনুশীলনকারী এবং শিক্ষক হিসাবে পরিচিত। ২০১৭ সালে, তিনি ভারতের চতুর্থ সর্বোচ্চ বেসামরিক পুরস্কার পদ্মশ্রী পেয়েছেন।
থিয়া সম্প্রদায়ের মীনাক্ষী আম্মার পরিবার উত্তর কেরালার বড়করা শহর থেকে এসেছে। তিনি এমন এক সময়ে জন্মগ্রহণ করেছিলেন যখন শারীরিক শিক্ষা বাধ্যতামূলক ছিল। এলাকার সমস্ত মানুষ, লিঙ্গ নির্বিশেষে, তখন কালারি (কালারিপায়াত্তু প্রশিক্ষণ কেন্দ্র) যেতেন। আবার এলাকার সব মানুষ, লিঙ্গ নির্বিশেষে, কলেজেও যেতেন। বাবার নির্দেশে, মীনাক্ষী আম্মা কালারিপায়াত্তু অধ্যয়নের জন্য সাত বছর বয়সে রাঘবন গুরুক্কলের কালারিতে যোগ দেন।
মীনাক্ষী আম্মার "কাদাথানদান কালারি" নৃত্যাঙ্গন শুরু হয়েছিল ১৯৪৯ সালে। প্রতি বছর, ১৫০ - ১৬০ জন ছাত্র তাঁর স্কুল কাদাথানাদান কালারি সঙ্গমে মার্শাল আর্ট শিখত, সেখানে তিনি ৫৬ বছরেরও বেশি সময় ধরে প্রশিক্ষণ দিচ্ছেন।
ভি পি রাঘবন মাস্টারের প্রশিক্ষণে সাত বছর বয়সে মীনাক্ষী আম্মা কালারিপায়াত্তু কলার পরিচয় পান। পরে তিনি ১৭ বছর বয়সে রাঘবনকে বিয়ে করেছিলেন। ২০০৭ সালে তাঁর স্বামীর মৃত্যুর পর, মীনাক্ষী আম্মা তাঁর স্বামীর দ্বারা প্রতিষ্ঠিত কাদাথানাত্তু কালারি সংগমের কার্যভার নিজের হাতে নিয়েছিলেন। তিনি লাঠি থেকে উরুমি পর্যন্ত সমস্ত অস্ত্র ব্যবহারে পারদর্শী, যা বিশেষজ্ঞদের কাছেও আয়ত্ত করা কঠিন বলে মনে হয়।
অনেক শিক্ষার্থী, যাঁদের মধ্যে বিদেশীও আছেন, কালারি পরিদর্শন করতে আসেন। সেখানে এখনও ঐতিহ্যগত মান বজায় রাখা হয়। ক্লাসের জন্য কোন পারিশ্রমিক নেওয়া হয়না, তবে কালারিতে ব্যবহৃত তেলের খরচের জন্য এবং দক্ষিণা হিসাবে টাকা গ্রহণ করা হয়।
মীনাক্ষী আম্মার পরিবারও কালারিপায়াত্তু অনুশীলন করেন। তাঁর দুই ছেলে এবং দুই মেয়েও ছয় বছর বয়স থেকেই কালারিপায়াত্তু অনুশীলন শুরু করেছিলেন। তাঁর এক ছেলেও এখন 'গুরুক্কল' (কালারিপায়াত্তু শিক্ষক)।
তিনি এখন "লুক ব্যাক" নামে একটি কালারিপায়াত্তু কেন্দ্রিক চলচ্চিত্রের কেন্দ্রীয় চরিত্রে অভিনয় করেছেন। আগামী বছরের জুনে ছবিটি মুক্তি পাওয়ার কথা রয়েছে।
পুথুপ্পানম করিম্পানাপালম থেকে প্রশিক্ষণ প্রাপ্ত তাঁর স্বামী ভি পি রাঘবন গুরুক্কল ছিলেন তাঁর প্রথম কালারিপায়াত্তু প্রশিক্ষক। দম্পতির ৪ জন সন্তান রয়েছে।
কোত্তাক্কল কানারন গুরুক্কল
কোয়েটিয়াউ আয়াম

কোয়েটিয়াউ আয়াম বা কোয়েটিয়াউ আয়াম কুয়াহ হল একটি সাধারণ চীনা-ইন্দোনেশিয়ান খাবার যা মশলাদার স্বাদযুক্ত চ্যাপ্টা আকৃতির চালের নুডুলস বা রাইস নুডলস থেকে তৈরি হয় এবং যার উপর মুরগির মাংস বা "আয়াম" -এর টুকড়ো ছড়ানো থাকে। এটিকে প্রায়শই ইন্দোনেশিয়ায় জনপ্রিয় "মিয়ে আয়াম" (চিকেন নুডলস) -এর কোয়াটিয়াউ সংস্করণ হিসাবে বর্ণনা করা হয়। চীনা রন্ধনশৈলী থেকে এর উতপত্তি হয়েছে বলে জানা যায়। 
ইন্দোনেশিয়ার এই খাবারের পদটি একটি জনপ্রিয় চাইনিজ ইন্দোনেশিয়ান খাবার হিসাবে স্বীকৃত। এর সাথে বাকসো বা মিটবল(মাংসের বল) মেশানো হয়। "কোয়েটিয়াউ আয়াম" এবং "মি আয়াম" রাস্তার পাশের "অস্থায়ী খাবারের দোকান" এবং দামী রেস্তোরাঁ সব জায়গাতে পাওয়া যায়। যেহেতু এই খাবারটি জনপ্রিয় ও "মি আয়ামের" সাথে প্রায় অভিন্ন, তাই খাবারের স্টল এবং রেস্তোরাঁ, যেগুলি "মি আইয়াম" পরিবেশন করে সেগুলিতে সাধারণত "কোয়েটিয়াউ আয়াম" এবং "বিহুন আয়ামও" পাওয়া যায়।
কোয়েটিয়াউ আয়াম প্রস্তুত করতে প্রথমে ফ্ল্যাট রাইস নুডলস (চ্যাপ্টা চাল দিয়ে তৈরি নুডলস) জলে সিদ্ধ করা হয় এবং একটি পাত্রে রান্নার তেল, সয়া সস এবং রসুনের সাথে মিশ্রিত করা হয়। এই আঁঠালো প্রকৃতির সেদ্ধ নুডলগুলি যাতে একে অপরের সাথে আঁটকে না যায় তার জন্য এদের ভালো করে তেল মাখানো হয়, এই কাজের জন্য মুরগির চর্বি, লার্ড(ফ্যাটজাতীয় খাদ্য উপাদান) বা উদ্ভিজ্জ তেল ব্যবহার হয়। এরপর নুডলসে মেশানোর জন্য মুরগির মাংস কাটা হয়। মাংসগুলো সয়া সস এবং রসুন সহ অন্যান্য মশলা দিয়ে রান্না করা হয়। মুরগির মাংস "জামুর" ( মাশরুম ) দিয়েও রান্না করা যেতে পারে। 
সয়া সস দিয়ে রান্না করা মুরগির মাংস এবং মাশরুমের মিশ্রণটি ফ্ল্যাট রাইস নুডলসের উপর রাখা হয় এবং এর উপরে কাটা বসন্ত পেঁয়াজ (সবুজ শ্যালটস) দিয়ে সজ্জিত করা হয়। কোয়েটিয়াউ আয়াম সাধারণত একটি পৃথক মুরগির ঝোল, সেদ্ধ চীনা বাঁধাকপি, এবং ওয়ান্টন সহ পরিবেশন করা হয় । এই খাবারটি হয় শুকনো খাস্তা ভাজা হিসাবে রান্না করা হয় অথবা স্যুপ মিশিয়ে একে আর্দ্র নরম আকার দিয়ে, এর সাথে বাকসো (মিটবল) মিশ্রিত করে পরিবেশন করা হয়। যদিও চীনা রন্ধন প্রনালীতে প্রস্তুত কোয়েটিয়াউ আয়ামে শুয়োরের মাংসের চর্বি বা লার্ড ব্যবহার করা হয় কিন্তু সাধারণ ইন্দোনেশিয়ান মুসলিম গ্রাহকদের জন্য কুয়েটিয়াউ আয়ামে হালাল মুরগির চর্বি বা উদ্ভিজ্জ তেল ব্যবহার করে।
কুয়েটিয়াউ আয়ামে অতিরিক্ত উপাদানের মধ্যে "টং কে" (লবণযুক্ত সংরক্ষিত শাকসবজি), "বাওয়াং গোরেং" (ভাজা শ্যালটস বা পেঁয়াজকলি), "ডাউন বাওয়াং", লিক(পেয়াজকলি জাতীয় সব্জী), প্যাংসিট গোরেং (ভাজা ওয়ানটন), "আকার টিমুন ক্যাবে রাভিট" (আচারযুক্ত শসা এবং স্থানীয় উতপাদিত "পাখির চোখ" মরিচ), সাম্বাল চিলি সস এবং টমেটো যোগ করা যেতে পারে।
কেশরি বাথ

কেশরী বাথ ( ) একটি ভারতীয় মিষ্টান্ন যা সারা দেশে প্রচলিত। এর প্রস্তুতির জন্য ব্যবহৃত ধ্রুপদী উপাদানগুলি হল সুজি, চিনি, ঘি (সাধারণত), জল এবং দুধ। উত্তর ভারতের কিছু অংশে মিষ্টিটি সাধারণভাবে জোনাডুলা হালওয়া নামে পরিচিত।
"কেশরী বাথের" সুনির্দিষ্ট রন্ধন প্রক্রিয়া তার উপাদানের প্রাপ্যতার উপর নির্ভর করে আঞ্চলিকভাবে পরিবর্তিত হয়। এই মিষ্টান্নটি প্রধানত আনারস, কলা, আম, নারকেল, বা ভাত দিয়ে প্রস্তুত করা যেতে পারে।
দাবি করা হয়েছে যে খাদ্যটির উৎপত্তিস্থল কর্ণাটক, তামিলনাড়ু এবং দক্ষিণ ভারতের অন্যান্য অঞ্চল। এই খাবারটি কর্ণাটকের পাশাপাশি দক্ষিণ ভারতের একাধিক অঞ্চলের রন্ধনশৈলীতে অন্তর্ভুক্ত। সাধারণত উগাদির মতো উৎসবের সময় এটি একটি জনপ্রিয় খাবার হিসাবে প্রস্তুত করা হয়। একাধিক ভারতীয় ভাষায় "কেশরি" শব্দটির মাধ্যমে জাফরানকে বোঝানো হয়। জাফরান ব্যবহারের ফলে খাবারে রান্নার পর একটি কমলা-হলুদ-রঙের আভা থাকে। যদিও এটি একটি মিষ্টি খাবার, অন্ধ্রপ্রদেশ, কর্ণাটক, কেরালা এবং তামিলনাড়ুতে, এটি শুধুমাত্র একটি মিষ্টান্ন পদ হিসেবে নয়, বরঞ্চ প্রাতঃরাশের জন্যও প্রস্তুত করা হয়। এটি "উপ্পিট্টু" বা "খারা ভাতের" সাথেও পরিবেশন করা হয় এবং এই উভয় খাবারকে জনপ্রিয়ভাবে "চৌ চৌ ভাত " বলা হয়।
উত্তর ভারতে, এটি একটি মিষ্টান্ন পদ হিসাবে এটি পরিবেশন করা হয়। এটি "শিরা" বা "সুজি হালুয়ার" সমতুল্য। কর্ণাটকের প্রকৃত ঐতিহ্যবাহী কেশরী বাথের রন্ধনপ্রনালীর বিপরীতে এই খাবার অনেক সরল কারন এতে সামান্য ঘি ব্যবহার হয় এবং কোন রঙ বা জাফরান ব্যবহার হয়না। সাধারণত মারাঠি/হিন্দিতে "শিরা", মালয়ালম, তেলুগু এবং তামিল ভাষায় "রাভা কেসারি" এবং উত্তর ভারত ও বাংলাদেশে "সুজি হালওয়া" নামে পরিচিত খাবারগুলি কেশরি ভাতের সমতুল্য।
চালুক্য রাজা সোমেশ্বর তৃতীয়ের দ্বাদশ শতাব্দীর রচনা মনসোল্লাসায় এই মিষ্টান্ন পদটিকে "শালি-আন্না" হিসাবে তালিকাভুক্ত করা হয়েছে।
গ্রিদা নাচ

ভারতের কয়েকটি গ্রামে গ্রিদা নৃত্য পরিবেশিত হয়।
যখন রবি শস্য প্রস্তুত হয়, গ্রামবাসীরা একত্রিত হয় এবং তাদের কঠোর পরিশ্রম উদযাপন করতে গ্রিদা নৃত্য পরিবেশন করে, অনুষ্ঠানটি সকাল থেকে সন্ধ্যা পর্যন্ত চলতে থাকে।
গ্রিদা নৃত্য ভারতের মধ্যপ্রদেশ জেলার লোকসংস্কৃতির অন্তর্ভুক্ত একটি লোকনৃত্য।
এই নৃত্যশৈলীর উৎপত্তি সম্বন্ধে একমাত্র তথ্য পাওয়া যায় যে, মধ্যপ্রদেশ রাজ্যে রবি শস্যের ফসল কাটার ঋতু (অর্থাৎ শীতকালে) উদযাপন করার জন্য এই নৃত্যশৈলীর উদ্ভব হয়েছিল।
যেহেতু এই লোকনৃত্যটি পুরুষ এবং মহিলা উভয়ের দ্বারাই পরিবেশিত হয়, তাই পরিধানের পোশাক লিঙ্গ অনুসারে পরিবর্তিত হয়।
পুরুষ নর্তকরা তাদের মস্তকে ময়ূরের পালক এবং অন্যান্য অলঙ্কার দিয়ে সজ্জিত পাগড়ি ধারণ করেন। পাগড়িটি হয় মসলিন অথবা সিল্ক দিয়ে তৈরি হয়। সিল্কের পাগড়ি একটি বিশেষ অনুষ্ঠানের একটি অংশ, সাধারন গ্রিদা পরিবেশনে তারা এগুলি পরিধান করেন না। তাদের পরনে হাঁটু পর্যন্ত ধুতি এবং একটি শার্ট থাকে। পুরুষ নৃত্যশিল্পীরাও ঐতিহ্যবাহী গয়না পরেন। তারা রৌপ্য বা সোনার তৈরি চুড়ি, গলার হার এবং নুপুর পরেন। এছাড়াও, পুরুষ অভিনয়কারীর ডান হাতে একটি বস্তু এবং বাম হাতে একটি রুমাল বা ময়ূরের পালক থাকে।
মহিলা নর্তকীরা একটি হাঁটুর দৈর্ঘ্যের শাড়ি পরেন এবং তাদের চুল পাম এবং অন্যান্য পাতা দিয়ে সজ্জিত থাকে। এর সাথে তারা বিভিন্ন অলঙ্কার পরেন; যেমন গলায় রৌপ্য নির্মিত হার, সোনা বা প্রবাল দিয়ে বানানো গয়না, "হাঁসুলি" নামক একটি রূপার অলঙ্কার, রূপার কানের দুল, রূপার চুড়ি, পায়ের নুপুর এবং "বহুন্তা" নামে পরিচিত একটি বাজুবন্ধ। মহিলা অভিনয়শিল্পীর ডান হাতে একটি থিস্কি বা একটি তালি এবং বাম হাতে রঙিন রুমাল ধরা থাকেন।
গ্রিদা নৃত্য পরিবেশনা তিনটি পর্বে বিভক্ত,
গ্রিদার তৃতীয় পর্বে নর্তক ও নর্তকীরা উদ্যমী হয়ে ওঠে এবং তারা শক্তিশালী পা ও হাতের নড়াচড়া দিয়ে নাচ শুরু করে।
সড়ক দ্বীপ

সড়ক দ্বীপ (ইংরেজি ট্রাফিক আইল্যান্ড Traffic island) বলতে কোনও সড়কের উপরে অবস্থিত রঙ দ্বারা অঙ্কিত কোনও নকশা কিংবা বাস্তবিক কঠিন কোনও বস্তুকে বোঝায়, যেটি সড়কের যানচলাচলের প্রবাহ নিয়ন্ত্রণ করে। দুইটি সড়ক একে অপরের সাথে সূক্ষ্মকোণে ছেদ করলে তাদের মধ্যে সরু ত্রিভুজাকৃতি ফালির মতো সড়ক দ্বীপ থাকতে পারে। যদি সড়ক দ্বীপটিকে কেবলমাত্র দাগ টেনে নির্দেশ করা হয় এবং কোনও উঁচু বাধা ব্যবহার করা হয় না, তখন সেটিকে রঙকৃত দ্বীপ কিংবা ভূতুড়ে দ্বীপ (যুক্তরাজ্যের পরিভাষা গোস্ট আইল্যান্ড Ghost island) বলে। সড়ক দ্বীপগুলি মোটরযানগুলির গতি কমিয়ে আনতে অথবা সড়ক পারাপারকারী পথচারীদের জন্য সড়কের মাঝখানে একটি আশ্রয়স্থল হিসেবে কাজ করতে পারে।
যখন সড়ক দ্বীপগুলি অনেক দীর্ঘ হয়, তখন সেগুলিকে সড়কবিভাজক দ্বীপ (ট্রাফিক মিডিয়ান বা সংক্ষেপে মিডিয়ান) বলে। সড়ক বিভাজক দ্বীপগুলি মূলত সড়কের মধ্যরেখা বরাবর অবস্থিত জমির ফালি, যেগুলি অনেক বেশি দূরত্ব ধরে সড়কের বিভাজক হিসেবে কাজ করে।
কিছু কিছু সড়ক দ্বীপ পথচারীদের জন্য আশ্রয় দ্বীপ (ইংরেজিতে রেফিউজ আইল্যান্ড refuge island) হিসেবে কাজ করতে পারে। সড়ক দ্বীপগুলিকে প্রায়শই ছোট সড়কগুলিতে আংশিকভাবে কানা (blind) সড়ক সংযোগস্থলে বসানো হয়, যাতে মোটরগাড়িগুলি হঠাৎ করে মোড় নিয়ে দুর্ঘটনার জন্ম দিতে না পারে; এছাড়া নিরাপদ যানচলাচল বা যানচলাচল প্রশমন করতেও এগুলি ব্যবহৃত হতে পারে।
গুজরাতি চলচ্চিত্র

গুজরাতি চলচ্চিত্র হল গুজরাতি ভাষার চলচ্চিত্র শিল্প। এটি ভারতীয় চলচ্চিত্রের প্রধান আঞ্চলিক ও স্থানীয় চলচ্চিত্র শিল্পগুলির মধ্যে একটি, এটি সূচনাকাল থেকে আজ পর্যন্ত এক হাজারেরও বেশি চলচ্চিত্র তৈরি করেছে।
নীরব চলচ্চিত্রের যুগে, শিল্পের অনেক ব্যক্তি গুজরাতি ছিলেন। ভাষা-সম্পর্কিত সবাক চলচ্চিত্র শিল্পটি ১৯৩২ সালের দিকে শুরু হয়েছিল, যখন প্রথম গুজরাটি সবাক চলচ্চিত্র "নরসিংহ মেহতা" মুক্তি লাভ করেছিল। ১৯৪৭ সালে, ভারতের স্বাধীনতার আগ পর্যন্ত মাত্র বারোটি গুজরাতি চলচ্চিত্র বা ছায়াছবি নির্মিত হয়েছিল। সাধু, সতী বা ডাকাতের গল্পের পাশাপাশি পৌরাণিক কাহিনী ও লোককাহিনীকে কেন্দ্র করে ১৯৪০-এর দশকে চলচ্চিত্র নির্মাণে একটি উত্থান ঘটেছিল। উত্থানটি ১৯৫০–১৯৬০-এর দশকে সাহিত্যকর্মের উপর চলচ্চিত্র নির্মাণের সঙ্গে অব্যাহত ছিল। গুজরাত সরকার ১৯৭০-এর দশকে কর ছাড় ও ভর্তুকি ঘোষণা করে, যার ফলে চলচ্চিত্রের সংখ্যা বৃদ্ধি পায়, কিন্তু গুণমান হ্রাস পায়।
১৯৬০-১৯৮০-এর দশকে উন্নতি লাভ করার পর, শিল্পটি ২০০০-এর মধ্যে হ্রাস পেয়েছিল যখন নতুন চলচ্চিত্রের সংখ্যা ২০ টির নিচে নেমে আসে। গুজরাত রাজ্য সরকার ২০০৫ সালে আবার কর ছাড় ঘোষণা করেছিল, যা ২০১৭ সাল পর্যন্ত স্থায়ী হয়েছিল। শিল্পটি প্রথমে গ্রামীণ চাহিদার কারণে এবং পরে চলচ্চিত্রে নতুন প্রযুক্তি ও শহুরে বিষয়ের প্রবাহের কারণে ২০১০-এর দশকে আংশিকভাবে পুনরুজ্জীবিত হয়েছে। রাজ্য সরকার ২০১৬ সালে প্রণোদনার নীতি ঘোষণা করেছিল।
গুজরাতি চলচ্চিত্র শিল্পের জন্য ঢোলিউড ডাকনামটি মুম্বই (তখন বোম্বে বলা হত) ভিত্তিক হিন্দি ভাষার চলচ্চিত্র শিল্পের জন্য ব্যবহৃত "বলিউড" ডাকনাম থেকে অনুপ্রাণিত। "ঢোলিউড" শব্দের অন্তর্গত "ঢোল" শব্দাংশটি একটি ধরনের দ্বি-মাথাযুক্ত ড্রামের প্রচুর ব্যবহারের কারণে এসেছে। এটিকে "গলিউড" হিসেবেও উল্লেখ করা হয়, এটি গুজরাত ও বলিউড থেকে উদ্ভূত একটি কৃত্রিম শব্দ।
কল্পনা দেবী থৌদাম

কল্পনা দেবী থৌদাম (জন্ম ২৪শে ডিসেম্বর ১৯৮৯) একজন ভারতীয় জুডোকা। তিনি মনিপুরের পূর্ব ইম্ফলে জন্মগ্রহণ করেন। তিনি স্কটল্যান্ডের গ্লাসগোতে ২০১৪ সালের কমনওয়েলথ গেমসে মহিলাদের ৫২ কেজি ওজন শ্রেণিতে ব্রোঞ্জ পদক জিতেছিলেন।
জুডোকা হিসাবে তাঁর খেলোয়াড় জীবনে, থৌদাম ১৯৯৮ সালে গুয়াহাটিতে সাব-জুনিয়র জাতীয় চ্যাম্পিয়নশিপে রৌপ্য জিতেছিলেন। তারপরে তিনি জুনিয়র জাতীয় চ্যাম্পিয়নশিপে চারটি স্বর্ণ এবং জুনিয়র এশিয়ান জুডো চ্যাম্পিয়নশিপে একটি স্বর্ণ জিতেছিলেন। ২০০৭ সালে, তিনি হায়দ্রাবাদে অনুষ্ঠিত এশিয়ান অনূর্দ্ধ- ২০ বিভাগের চ্যাম্পিয়নশিপে দ্বিতীয় স্থান অধিকার করেন। ২০১০ সালে, তিনি তাশখন্দে আন্তর্জাতিক জুডো ফেডারেশন বিশ্বকাপে একটি ব্রোঞ্জ জিতেছিলেন। একই বছরে, তিনি সিঙ্গাপুরে কমনওয়েলথ জুডো চ্যাম্পিয়নশিপে স্বর্ণপদক জিতেছিলেন। ২০১৩ সালে, উজবেকিস্তানের তাশখন্দে আইজেএফ গ্র্যান্ড প্রিক্সে প্রথম ভারতীয় হিসেবে তিনি একটি পদক জেতেন, তিনি একটি ব্রোঞ্জ পদক জিতেছিলেন। তিনি উজবেকিস্তানের জারিফা সুলতানাভাকে পরাজিত করেন, কিন্তু ইসরায়েলের গিলি কোহেনের কাছে হেরে যান। রেপেচেজ রাউন্ডে (প্রি-কোয়ার্টার ফাইনালে বা পরবর্তী পর্যায়ে হেরে যাওয়া খেলোয়াড় ব্রোঞ্জ পদকের জন্য লড়াই করার সুযোগ পান) তিনি ব্রাজিলের রাকেল সিলভাকে পরাজিত করেন। পেশাগত জীবনে, তিনি ইন্দো-তিব্বত সীমান্ত পুলিশের হেড কনস্টেবল হিসেবে দায়িত্ব পালন করেছেন।
২০১৪ কমনওয়েলথ গেমসে, তিনি ৫২ কেজি ওজন শ্রেণিতে ব্রোঞ্জ জিতেছিলেন। তিনি যথাক্রমে চেন্নাই ও জম্মুতে অনুষ্ঠিত ২০১৭ এবং ২০১৮ সালে ভারতীয় চ্যাম্পিয়নশিপে স্বর্ণপদক জিতেছেন।
টম ইয়াম

টম ইয়াম হল এক ধরনের গরম এবং টক স্বাদের থাই স্যুপ বা ঝোলজাতীয় খাবার। থাই শব্দ 'টম ইয়াম' এর আক্ষরিক অর্থ 'গরম এবং টক স্যুপ'। এই স্যুপ সাধারণত চিংড়ি মাছ দিয়ে রান্না করা হয়। 
"টম ইয়াম" শব্দ দুটি থাই শব্দ থেকে উদ্ভূত। "টম" কথার অর্থ হল কোনো কিছুকে আগুনের আঁচে ফোটানো বা সেদ্ধ করা এবং "ইয়াম" মানে হল মেশানো। টম ইয়ামকে তার গরম এবং টক স্বাদ দ্বারা চিহ্নিত করা হয়। স্বাদ আনতে সুগন্ধি মশলা এবং ভেষজ খাদ্য উপাদান ঝোলের মধ্যে মেশানো হয়। এই স্যুপটি লেমনগ্রাস, কাফির লেবুর পাতা, গালাঙ্গাল, লেবুর রস, মাছ থেকে তৈরি সস এবং চূর্ণ লাল মরিচের মতো তাজা উপাদান দিয়েও তৈরি করা হয়। টম ইয়াম একটি কার্যকরী খাদ্য এবং একটি প্রাকৃতিক অ্যান্টিমাইক্রোবিয়াল হিসাবে গৃহীত হয়েছে কারণ এতে কাফির কেবুর পাতা এবং লাল মরিচের মতো প্রাকৃতিক খাদ্য উপাদান ব্যবহার হয়।
বেশিরভাগ বাণিজ্যিক "টম ইয়াম" ভেষজ উপাদান গুঁড়ো করে তৈরি করা হয় এবং তেলে ভেজে, নেড়ে ও তারপরে সিজনিং (স্বাদের জন্য কোনো খাবারে বিভিন্ন মশলা মেশানো) এবং অন্যান্য সংরক্ষণকারী খাদ্য উপাদান (যেমন: ভিনেগার) যোগ করে প্রস্তুত করা হয়। এই বাণিজ্যিক টম ইয়াম বোতলে ভরে বা প্যাকেজে বিশ্বজুড়ে বিক্রি করা হয়। টম ইয়ামে স্বাদ আনতে তাজা ভেষজ উপাদানের সাথে সাথে বিভিন্ন খাদ্য উপাদানের পেস্ট ব্যবহার হয়। এই বিবিধ খাদ্য উপাদানের ব্যবহার অনুযায়ী টম ইয়ামের প্রকৃতি ও স্বাদে ভিন্ন বৈশিষ্ট্য থাকতে পারে। স্যুপে প্রায়ই চিংড়ি, মুরগি বা শুকরের মাংসের মতো আমিষ উপাদান মেশানো হয়।
টম ইয়ামের স্বাদ সাধারনত টক এবং মশলাদার হয়, যা রান্নায় ব্যবহৃত উপাদানের উপর স্বাদ নির্ভর করে। "ন্যাম প্রিক পাও" নামে একটি স্থানীয় খাদ্য উপাদানের পেস্ট এই স্যুপের বিশিষ্ট স্বাদের ভিত্তি হিসাবে প্রস্তুত করা হয়। এই পেস্টের মধ্যে জল, ভেষজ উপাদান এবং মাংস যোগ করা হয়। "ন্যাম প্রিক পাও" পেস্টটি ভাজা মরিচ, শ্যালট(পেঁয়াজকলি) এবং রসুন দিয়েও তৈরি করা হয়। উপাদানগুলি কাঠকয়লার আগুনে ভালভাবে ঝলসানো হয়।
টম ইয়ামের মূল উপাদান হল চিংড়ি বা শুয়োরের মাংস। সবচেয়ে জনপ্রিয় টম ইয়াম নদীর চিংড়ি থেকে প্রস্তুত হয় যাকে "টম ইয়াম গুং" বলা হয়।
টম ইয়ামের অপরিহার্য ভেষজ উপাদানগুলির মধ্যে রয়েছে লেমনগ্রাস পাতা, গালাঙ্গাল এবং কাফির লেবুর পাতা। অন্যান্য গুরুত্বপূর্ণ উপাদানগুলির মধ্যে রয়েছে থাই মরিচ, মাশরুম, ধনে পাতা (সিলান্ট্রো), টমেটো, মিষ্টি সাদা পেঁয়াজ, চুনের রস, চিনি এবং মাছের সস। টম ইয়াম খুং নামক টম ইয়ামের প্রকরনটি হল নারকেল দুধ বা বাষ্পীভূত দুধের একটি প্রকার।
বীরেন্দার শর্মা

বীরেন্দার শর্মা (জন্ম ১১ সেপ্টেম্বর ১৯৭১) একজন ভারতীয় প্রাক্তন ক্রিকেটার । তিনি ১৯৯০ থেকে ২০০৬ এর মধ্যে হিমাচল প্রদেশের হয়ে পঞ্চাশটি প্রথম-শ্রেণীর এবং চল্লিশটি লিস্ট এ ম্যাচ খেলেছেন। তিনি এখন একজন আম্পায়ার। শর্মা ২৯ সেপ্টেম্বর ২০১৫ তারিখে সফরকারী দক্ষিণ আফ্রিকার সাথে ভারত এ দলের মধ্যকার টি-টোয়েন্টি সফর ম্যাচে আম্পায়ার হিসেবে দায়িত্ব পালন করেন। 
নভেম্বর ২০১৬-এ মুম্বাই এবং উত্তরপ্রদেশের মধ্যে রনজি ট্রফির খেলা চলাকালীন, শর্মাকে ২য় দিনে উভয় প্রান্তে দাঁড়াতে বাধ্য করা হয়েছিল, যখন অন্য আম্পায়ার স্যাম নোগাজস্কি খাদ্যে বিষক্রিয়ায় অসুস্থ হয়ে পড়েছিলেন।
মার্চ ২০১৭ সালে, তিনি ২০১৬-১৭ বিজয় হাজারে ট্রফির ফাইনালে আম্পায়ারের দায়িত্ব পালন করেন। ১০ জানুয়ারী ২০২০-এ, তিনি ভারত ও শ্রীলঙ্কার মধ্যকার খেলায় আম্পায়ার হিসাবে টি-টোয়েন্টি আন্তর্জাতিক (টি২০আই) অভিষেক হয়। এক সপ্তাহ পরে, ১৭ জানুয়ারী ২০২০-এ, তিনি তার প্রথম একদিনের আন্তর্জাতিক (ওডিআই) ম্যাচে দাঁড়িয়েছিলেন, ভারত এবং অস্ট্রেলিয়ার মধ্যকার খেলায়।
২০২১ সালের জানুয়ারীতে, আন্তর্জাতিক ক্রিকেট কাউন্সিল (আইসিসি) তাকে ভারত এবং ইংল্যান্ডের মধ্যে দ্বিতীয় টেস্ট ম্যাচের জন্য মাঠের আম্পায়ারদের একজন হিসাবে মনোনীত করেছিল। ১৩ ফেব্রুয়ারী ২০২১-এ, তিনি ভারত এবং ইংল্যান্ডের মধ্যে অনফিল্ড আম্পায়ার হিসাবে তার প্রথম টেস্টে দাঁড়িয়েছিলেন। 
২০২৩ সালের জানুয়ারীতে, তাকে ২০২৩ আইসিসি অনূর্ধ্ব-১৯ মহিলা টি-টোয়েন্টি বিশ্বকাপের জন্য মাঠের একজন আম্পায়ার হিসাবে মনোনীত করা হয়।
ইঙ্গুশ জাতি

ইঙ্গুশ জাতি ( ইঙ্গুশ: ГIалгIай )–যা ঐতিহাসিকভাবে দুর্দজুক, গ্লিগভি ও কিস্ট নামেও পরিচিত–হল একটি নাখ জনগোষ্ঠীভুক্ত একটি জাতি-গোষ্ঠী, যারা প্রধানত মধ্য ককেশাসের ইঙ্গুশেটিয়া প্রজাতন্ত্রে বসবাস করে। ইঙ্গুশেতিয়া হলো রুশ ফেডারেশনের একটি ফেডারেল প্রজাতন্ত্র। ইঙ্গুশরা প্রধানত সুন্নি মুসলমান ও ইঙ্গুশ ভাষায় কথা বলে।
খাজা হাসান সানী নিজামী

খাজা হাসান সানী নিজামী (১৫ মে ১৯৩১ - ১৫ মার্চ ২০১৫) (জন্ম নাম খাজা হাসান আবু তালিব নিজামী) চিশতিয়া তরিকার নিজামী শাখার একজন সুফি শায়খ এবং নিজামুদ্দিন আউলিয়ার মাজারের প্রাক্তন সাজ্জাদানশীন (প্রধান তত্ত্বাবধায়ক) ছিলেন। তিনি উর্দু সাহিত্যের সবচেয়ে বিশিষ্ট ব্যক্তিত্ব হিসেবে বিবেচিত ছিলেন। তিনি মার্কিন যুক্তরাষ্ট্রের সান ফ্রান্সিসকোতে অবস্থিত ইউনাইটেড নেশনস রিলিজিয়াস ইনিশিয়েটিভসের সদস্য ছিলেন। তিনি ছিলেন খাজা হাসান নিজামীর পুত্র এবং ইকবাল আহমদ খানের ওস্তাদ।
খাজা তার পিতা খাজা হাসান নিজামীর লেখা বিভিন্ন সাহিত্যকর্ম পুনঃপ্রকাশ করেন, যা নিম্নরূপ:
খাজা অটল বিহারী বাজপেয়ীর প্রধানমন্ত্রীর অধীনে ভারত সরকারের কাছ থেকে দিল্লি গৌরব পুরস্কার পেয়েছিলেন।
২০১৭ সালে, উর্দু একাডেমি কাশ্মীরি গেটে খাজা হাসান সানী নিজামীর স্মরণে একটি সন্ধ্যার আয়োজন করেছিল।
খাজা হাসান সানী নিজামীর জীবন ও অর্জনের উপর ভিত্তি করে মহম্মদ হামিদ আনসারী ২০১৭ সালের এপ্রিল মাসে একটি বই প্রকাশ করেন।
পৃথ্বীরাজ চৌহানের যুগ থেকে খাজার পরিবারের সদস্যরা নিজামুদ্দিন আউলিয়ার মাজারের সাজ্জাদানশিন হিসেবে কাজ করেন।
অবশেষে, মার্চ ২০১৫ সালে, খাজা দীর্ঘ হৃদরোগ এবং ডায়াবেটিসে আক্রান্ত হয়ে মৃত্যুবরণ করেন। তার মৃত্যুর পর তার উত্তরসূরি হন খাজা সৈয়দ মুহাম্মদ নিজামী।
খাজার জানাজা দু'বার করা হয়, একটি নিজামুদ্দিন আউলিয়া মাজা জামে মসজিদের ইমাম এবং অন্যটি তার শিষ্য সৈয়দ রশিদ নিজামীর দ্বারা।
খাজা তার প্রাথমিক শিক্ষা তার বাড়ি থেকে পেয়েছিলেন এবং পরে জামিয়া মিলিয়া ইসলামিয়া থেকে স্নাতক ডিগ্রি অর্জন করেন।
খাজা দিল্লি উর্দু একাডেমি, গালিব একাডেমি এবং গালিব ইনস্টিটিউটের সদস্য ছিলেন এবং গালিব একাডেমির চেয়ারম্যান ছিলেন। এছাড়াও তিনি অল ইন্ডিয়া সুফি কনফারেন্স হায়দ্রাবাদের প্রতিষ্ঠাতা-সদস্য, খাজা হাসান নিজামী মেমোরিয়াল সোসাইটির সেক্রেটারি এবং জাতীয় আমীর খুসরো সোসাইটির সদস্য ছিলেন। খাজা ১৯৫৫ সাল থেকে তার পিতা খাজা হাসান নিজামীর পরে "মুনাদী" (মাসিক পত্রিকা) এর সম্পাদকও ছিলেন, যেটি তিনি ১৯৫৫ সাল থেকে তার সম্পাদনায় প্রকাশ অব্যাহত রাখেন।
খাজা কাওয়ালির অনুরাগী ছিলেন, তিনি নিজামুদ্দিন আউলিয়ার মাজারে বিভিন্ন কাওয়ালী অনুষ্ঠানের আয়োজন করতেন।
খাজা ছিলেন একজন ইসলামী নেতা যিনি ২০০৬ সালে তালেবানকে 'ইসলাম বহির্ভূত' সংগঠন হিসেবে উল্লেখ করে নিন্দা করেছিলেন।
ইঙ্গুশ ভাষা

ইঙ্গুশ ভাষা (, ) হলো একটি উত্তর–পূর্ব ককেশীয় ভাষা, যা প্রায় ৫০০,০০০ লোকের দ্বারা বলা হয়, যারা ইঙ্গুশ নামে পরিচিত। এর ভাষাভাষী ইঙ্গুশরা রুশ ফেডারেশনের ইঙ্গুশেটিয়া এবং চেচনিয়া প্রজাতন্ত্রে বসবাস করে।